2023 2 7
LT
Europos Sąjungos oficialusis leidinys
C 47/123 2022 m. liepos 6 d., trečiadienis
23. primygtinai ragina vyriausybę tinkamai atsižvelgti į susirūpinimą ir įgyvendinti 2016 m.
Konstitucinio Teismo sprendimą, kuriuo Visoki Dečanų vienuolynui suteikiami žemės sklypai; reiškia susirūpinimą dėl to, kad valdžios institucijos vis dar neįgyvendino šio teismo sprendimo, taip sumenkindamos vyriausybės įsipareigojimus užtikrinti teisinės valstybės principą bei pagarbą nepriklausomoms teisminėms institucijoms, taip pat tarptautinę šalies reputaciją; pabrėžia, kad svarbu įgyvendinti visus Konstitucinio Teismo sprendimus; ragina vyriausybę laikytis neselektyvaus požiūrio į teisinės valstybės koncepciją;
24. palankiai vertina Europos Sąjungos teisinės valstybės misijos Kosove (EULEX) darbą, nes ji padėjo Kosovo valdžios institucijoms sukurti tvarias ir nepriklausomas teisinės valstybės institucijas; palankiai vertina EULEX misijos įgaliojimų pratęsimą, taip pat neseniai dislokuotą laikiną padalinį EULEX suformuoto policijos padalinio pajėgumams stiprinti; ragina Kosovą toliau bendradarbiauti su EULEX ir Specialiųjų bylų tyrimo skyriumi bei Specialiųjų bylų prokuratūra, nes tai svarbus jo įsipareigojimo laikytis teisinės valstybės principo įrodymas;
25. palankiai vertina 2020 m. liepos mėn. sudarytą Kosovo policijos ir Europolo darbo susitarimą, kuris taps tvirtesnio bendradarbiavimo kovojant su organizuotu nusikalstamumu, terorizmu ir ekstremizmu pagrindu, ir ragina Kosovo valdžios institucijas visapusiškai išnaudoti šias galimybes; šiuo atžvilgiu pabrėžia, kad Interpolas yra svarbi kovos su organizuotu nusikalstamumu priemonė; apgailestauja, kad Kosovas, nepaisant daugybės jo bandymų prisijungti, dar nėra Interpolo narys, ir ragina prijungti Kosovą prie Interpolo, o ES valstybes nares – aktyviai remti Kosovo siekį prisijungti prie šios organizacijos;
26. primygtinai ragina Komisiją įgyvendinti Europos Audito Rūmų specialiojoje ataskaitoje Nr.
01/2022 pateiktas rekomendacijas siekiant užtikrinti veiksmingą ES finansinės paramos Vakarų Balkanuose poveikį teisinės valstybės principo įgyvendinimui, visų pirma parengiant gaires dėl PNPP III nuostatų dėl moduliavimo ir griežtesnės parlamentinės kontrolės lėšų atžvilgiu taikymo; ragina Komisiją labiau susieti finansavimą su pažanga teisinės valstybės srityje, padidinti paramą pilietinės visuomenės organizacijoms bei nepriklausomiems žiniasklaidos šaltiniams ir pagerinti projektų ataskaitų teikimą ir stebėseną, kaip ne kartą ragino Europos Parlamentas; atsižvelgdamas į tai, ragina užtikrinti geresnį tarptautinių paramos teikėjų remiamų teisinės valstybės programų koordinavimą;
27. ragina ES ir Vakarų Balkanų šalis sukurti veiksmingo Europos prokuratūros ir Vakarų Balkanų šalių bendradarbiavimo sistemą, siekiant užtikrinti, kad Europos prokuratūra galėtų veiksmingai įgyvendinti savo kompetenciją ES lėšų, ypač PNPP III lėšų, srityje;
Pagarba pagrindinėms laisvėms ir žmogaus teisėms
28. pažymi, kad Kosovo teisine ir institucine sistema iš esmės užtikrinama žmogaus, mažumų ir pagrindinių teisių apsauga, tačiau įgyvendinimas yra nepaprastai svarbus; ragina Kosovą geriau integruoti neįgalius vaikus į švietimo įstaigas; pabrėžia, kad reikia dėti daugiau pastangų, kad neįgalūs vaikai galėtų gauti kokybišką išsilavinimą;
29.
apgailestauja dėl to, kad Kosovo Asamblėja nepriėmė Civilinio kodekso projekto per pirmąjį svarstymą, ir ragina jį priimti, kai Civilinis kodeksas vėl bus pateiktas plenarinei sesijai, nes taip būtų užtikrinta pažanga, kurios taip reikia Kosovo piliečiams, visų pirma pagerinant pažeidžiamiausių Kosovo visuomenės grupių, ypač moterų, vaikų ir LGBTI+ asmenų, sąlygas, ir būtų daromas teigiamas poveikis ekonominei Kosovo plėtrai; reiškia savo paramą tos pačios lyties asmenų partnerystės įtraukimui į teisės aktus, laikantis Kosovo konstitucijos;
30. yra susirūpinęs dėl to, kad, nors daroma pažanga LGBTI+ asmenims skirtų teisės aktų ir politikos srityje, jie nepakankamai įgyvendinami; smerkia visą diskriminacinę ir žeminančią retoriką, nukreiptą prieš LGBTI+ bendruomenę, be kita ko, kurią pasitelkia kai kurie aukšto lygio politikai; atsižvelgdamas į tai, ragina Kosovo vadovybę viešiau propaguoti visų piliečių, įskaitant LGBTI+ asmenis, pagrindines žmogaus teises;
31.
apgailestauja dėl to, kad įgyvendinama labai mažai iniciatyvų siekiant įtraukti serbų bendruomenę į politinius, socialinius ir ekonominius Kosovo darinius; ragina Kosovo vyriausybę ir Kosovo serbų atstovus įvykdyti savo pažadą ir įsipareigoti palaikyti vidaus dialogą bei iš tikrųjų bendradarbiauti su nepriklausomomis pilietinės visuomenės organizacijomis serbų bendruomenėse, ypač šiaurėje, siekiant jas sėkmingai integruoti; ragina ES toliau sudaryti palankesnes sąlygas bendruomenių tarpusavio programoms ir jas remti; palankiai vertina Kosovo valdžios institucijų pastangas kovoti su rasizmu ir spręsti incidentus tarp etninių grupių;